APSTIPRINĀTI

 ar Rīgas Stradiņa universitātes

Rektora 02.09.2020

Rīkojumu Nr. 5-1/363/2020

**RĪGAS STRADIŅA UNIVERSITĀTES**

**INFORMĀCIJAS TEHNOLOĢIJU RĪKU IZMANTOŠANAS NOTEIKUMI STUDIJU PROCESA NODROŠINĀŠANAI**

Informācijas tehnoloģiju (turpmāk – IT) rīku izmantošanas noteikumu studiju procesa nodrošināšanai (turpmāk – Noteikumi) mērķis ir nodrošināt vienotu kārtību IT rīku izmantošanā, kā arī studējošo informēšanu atbilstoši Eiropas Parlamenta un padomes Regulu 2016/679 par fizisku personu aizsardzību attiecībā uz personas datu apstrādi un šādu datu brīvu apriti (turpmāk – Regula).

# Vispārīgie noteikumi

* 1. Šie Noteikumi attiecas uz Rīgas Stradiņa universitātes (turpmāk – RSU) studējošajiem, docētājiem un citu personālu, kas ir iesaistīts studiju procesa realizēšanā.
	2. Noteikumi paredz kārtību, kā iegūt informāciju par RSU izmantotajiem IT rīkiem, prasības šādu rīku izmantošanai, kā arī sniegta informācija par personas datu apstrādi izmantojot IT rīkus.
	3. RSU rūpējas par studējošo privātumu un personas datu aizsardzību, ievēro tiesības uz personas datu apstrādes likumību saskaņā ar Regulu, RSU Privātuma politiku un citiem normatīvajiem aktiem privātuma un datu apstrādes jomā.
1. **IT rīku izmantošana studiju procesa nodrošināšanai**
	1. Studiju procesa īstenošanas ietvaros RSU var tikt izmantoti dažādi IT rīki, tajā skaitā, lai nodrošinātu studiju procesa nepārtrauktību attālinātā vai daļēji attālinātā studiju procesā.
	2. Ar RSU izmantotajiem IT rīkiem, par kuru izmantošanu RSU ir noslēgts attiecīgs līgums, kas ietver fizisko personu datu aizsardzības nosacījumus un ir atbilstošs RSU personas datu aizsardzības politikai. Ar to izmantošanas mērķi, apstrādātajiem personas datiem un apstrādes pamatojumu, informāciju par apstrādātāju Regulas izpratnē (ja tas konkrētajā gadījumā ir attiecināms), apstrādes termiņu un citu informāciju iespējams iepazīties RSU mājaslapā internetā [www.rsu.lv](http://www.rsu.lv) un studējošo portālā “MyRSU”.
	3. Studējošais patstāvīgi seko līdzi informācijai un aktuālajām izmaiņām par izmantotajiem IT rīkiem un jautājumu vai neskaidrību gadījumā sazinās ar Noteikumu 3.1.punktā minēto RSU personālu atbilstoši to kompetencei.
	4. Docētājs pirms jebkādu IT rīku izmantošanas studiju procesā, informē studējošos par šādu rīku izmantošanas kārtību, prasībām un iespēju atteikties no to izmantošanas, kā arī alternatīvajiem risinājumiem.
	5. Ja docētājs studiju procesā izmanto IT rīkus papildus 2.2.punktā minētajā sarakstā norādītajiem, un, ja rīku izmantošanas laikā tiek veikta personas datu apstrāde, studējošais iepazīstas ar konkrētā rīka personas datu apstrādes noteikumiem. Ja šie noteikumi nav pieņemami, informē docētāju un docētājs nosaka citu konkrētā studiju kursa vai tēmas apguves veidu.
	6. Ja studējošais nevar vai atsakās izmantot kādu no studiju kursa realizēšanai paredzētajiem IT rīkiem, studējošais par to nekavējoties informē docētāju un docētājs nosaka citus studiju kursa izpildes veidus, metodes vai pārbaudījumus. Citu risinājumu objektīva neiespējamība, attiecībā uz 2.2.punktā minētajā sarakstā ietvertajiem IT rīkiem, var būt par pamatu studiju līguma izbeigšanai, ievērojot, ka studējošā personas datu apstrāde studiju procesa realizēšanai ir noteikta saskaņā ar noslēgto studiju līgumu.
	7. Studiju procesa nodrošināšanā var tikt izmantoti IT rīki, kas paredz video kameras un mikrofona lietošanu, kas nodrošina kvalitatīvu studiju procesu, kā arī docētāja un studējošo komunikāciju. Studiju procesā (lekcijas, semināri u.c., izņemot pārbaudījumu kārtošanu, noslēguma darbu aizstāvēšanu un citas prezentācijas) video kameras un mikrofona lietošana ir vēlama savstarpējās komunikācijas nodrošināšanai, taču nav obligāta. Docētājs saistībā ar uzdevuma specifiku un izvērtējot nepieciešamību, t.sk. studējošā privātumu, var lūgt studējošajiem ieslēgt kā video kameru, tā mikrofonu. Studējošajiem šāds lūgums ir jārespektē kvalitatīva studiju procesa nodrošināšanai.
	8. Pārbaudījumu (starppārbaudījumu un gala pārbaudījumu) kārtošanā, prezentācijās un tādu uzdevumu veikšanai, kur audio un video pārraide ir nozīmīga uzdevuma izpildei, pēc docētāja aicinājuma video kameras un mikrofona ieslēgšana ir obligāta.
	9. IT rīku izmantošanas laikā var tikt veikts ieraksts. Par šāda ieraksta veikšanu docētājs informē studējošos pirms ieraksta sākšanas.
	10. Studējošais, pirms video kameras un mikrofona lietošanas uzsākšanas, savu iespēju robežās nodrošina atbilstošu privātumu – telpās neatrodas citas personas (bērni, vecāki u.c.), studējošais nepārvietojas pa telpām, novieto kameru tā, lai nebūtu redzama privātā telpa u.c..
2. **Personas datu apstrāde**
	1. Personas datu apstrādes pārzinis ir RSU, vienotais reģistrācijas Nr. 90000013771, juridiskā adrese Dzirciema iela 16, Rīga, LV-1007:
		1. RSU kontaktinformācija ar personas datu apstrādi saistītajos jautājumos ir: rsu@rsu.lv, tel.: +37167409105 vai personu.dati@rsu.lv, tel.: +37167409248 (RSU Datu drošības un pārvaldības daļa). Izmantojot šo kontaktinformāciju vai vēršoties juridiskajā adresē, var uzdot jautājumus par personas datu apstrādi. Pieprasījumu par savu tiesību īstenošanu var iesniegt saskaņā ar RSU Privātuma politiku;
		2. RSU kontaktinformācija ar studiju procesu saistītajos jautājumos ir: rsu@rsu.lv, tel.: +371 67409105 vai md@rsu.lv;
		3. RSU kontaktinformācija ar IT rīku tehnisko nodrošinājumu un lietošanas apmācību saistītajos jautājumos ir: it@rsu.lv, tel.: +37167061515 (IT Servisa centrs).
	2. Vispārīga informācija par personas datu apstrādi, izmantojot IT rīkus:
		1. Personas datu apstrādes mērķis ir moderna, kvalitatīva un mūsdienu prasībām atbilstoša studiju procesa nodrošināšana, attālināta vai daļēji attālināta studiju procesa nepārtrauktības nodrošināšana, kā arī ticamu zināšanu novērtēšana;
		2. Apstrādes tiesiskais pamats ir Regulas 6.panta 1.punkta b), c) un f) apakšpunkts, 49.panta 1.punkta b) apakšpunkts – pušu savstarpēji noslēgtā studiju līguma izpilde, normatīvo aktu prasības par attālināta vai daļēji attālināta studiju procesa ieviešanu, un RSU leģitīma interese studiju procesa modernizēšanai un kvalitātes celšanai;
		3. Studējošajiem ir tiesības pieprasīt piekļuvi saviem personas datiem, to labošanu vai dzēšanu, apstrādes ierobežošanu un tiesības iebilst pret šādu datu apstrādi, kā arī tiesības uz datu pārnesamību un tiesības iesniegt sūdzību uzraudzības iestādei. Plašāku informāciju par RSU veikto personas datu apstrādi un savām, kā datu subjekta tiesībām, var uzzināt RSU Privātuma politikā (LV - [www.rsu.lv/privatuma-politika](http://www.rsu.lv/privatuma-politika), ENG [www.rsu.lv/privacy-policy)](http://www.rsu.lv/privacy-policy%29). Šajā punktā minētās tiesības attiecināmas uz Noteikumu 2.2.punktā minētajiem IT rīkiem. Par citu IT risinājumu izmantošanu studējošais vēršas pie konkrētā rīka izstrādātāja.
	3. IT rīku izmantošanas laikā var notikt profilēšana – jebkura veida automatizēta personas datu apstrāde, kas izpaužas kā personas datu izmantošana nolūkā izvērtēt konkrētus ar fizisku personu saistītus personiskus aspektus, jo īpaši analizēt vai prognozēt aspektus saistībā ar minētās fiziskās personas sniegumu studiju procesā. Studējošā personas datu profilēšana notiek nolūkā izvērtēt studentu aizdomīgu uzvedību pārbaudījumu kārtošanas laikā un ticamai zināšanu novērtēšanai attālinātā studiju procesa ietvaros. Profilēšana ir instruments, kas palīdz veikt korektu un ticamu studējošā zināšanu novērtējumu. Pārbaudījuma gala vērtējumu nosaka docētājs, izvērtējot profilēšanas rezultātā iegūto materiālu un studējošā pārbaudes darba rezultātus.

# Noslēguma jautājumi

* 1. Noteikumu aktuālā versija pastāvīgi ir publicēta RSU interneta mājas lapā [www.rsu.lv](http://www.rsu.lv) un studējošo portālā “MyRSU”.
	2. RSU ir tiesības veikt papildinājumus vai izmaiņas Noteikumos, padarot tos pieejamu mājaslapā vai RSU telpās papīra formātā.
	3. Noteikumus piemēro tik tālu, cik tie nav pretrunā RSU un studējošo starpā noslēgtajiem studiju līgumiem, kā arī normatīvo aktu, t.sk. attiecībā uz personas datu aizsardzību, prasībām.

Datu drošības un pārvaldības daļas

vadītāja L.Bērziņa

L.Bērziņa

67409248

01.09.2020

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU